Escurçament del Psoas-Íliac: El Mal de l'esportista i del Sedentari | Centre Mèdic Tàrrega\nEscurçament del Psoas-Íliac: El Mal de l'esportista i del Sedentari\nExisteix una patologia que afecta per igual a persones sedentàries i a determinats esportistes, i aquesta és l’escurçament del psoas. Tant si passes molta estona assentat com si realitzes determinats esports, no oblidis l’estirament d’aquest múscul.\nEl psoas és un múscul que connecta el nostre tronc amb el tren inferior, i està format per dos porcions: el psoas i l’ilíac, que van des de la zona lumbar-abdominal fins a la zona de davant de la cuixa. És un dels principals responsables del moviment de flexió del maluc (és a dir, de la elevació de les cames cap amunt) i també del de flexió del tronc.\nÉs un múscul força especial, ja que s’escurça quan està relaxat i s’allarga mentre està treballant, al contrari que la majoria de la musculatura. Per això, el fet de passar moltes hores assentat accentua el problema: la gent que treballa en una oficina o els conductors són els candidats ideals per patir aquest problema. Si amb això li sumem una postura incorrecta per l’ús de l’ordenador o per no utilitzar un seient adequat, l’efecte es multiplica. Per altra banda, els ciclistes i runners són els esportistes que més poden patir aquesta patologia, ja que el moviment principal que realitzem és la flexió de maluc.\nUn moment delicat pel múscul psoas acostuma a ser a l’hora de treballar els abdominals, ja que solem implicar-lo massa. Concretament quan fem crunch abdominal (elevació abdominal de tota la vida) s’ha de tenir en compte i articular bé la columna, i no limitar-nos a elevar el tronc. L’exercici Roll up del mètode Pilates és un bon exemple per diferenciar el treball del recte abdominal del treball del psoas: en la primera fase realitzem la contracció abdominal, només pujant fins a la punta de les escàpules, mentre que en la segona, el responsable del moviment del tronc cap amunt és el psoas.\nPer disminuir els problemes degut amb aquest escurçament, sempre s’han de realitzar estiraments després de practicar exercici físic i també si estem assentats habitualment.\nAl Centre Mèdic Tàrrega tractem i realitzem prevenció per aquest tipus de patologia, proporcionant pautes per treballar i estirar correctament aquest múscul.\nFisioteràpia col. 4558


La Conferència Europea sobre Consum i Producció Sostenible reunirà a Bilbao a més de 200 especialistes | Consumer\nLa Conferència Europea sobre Consum i Producció Sostenible reunirà a Bilbao a més de 200 especialistes\nAquesta trobada, que se celebrarà al maig, analitzarà la Llei de Prevenció de la Contaminació, entre altres temes\nMés de 200 especialistes mundials en consum i medi ambient participaran en la Conferència Europea sobre Consum i Producció Sostenible (ERSCP), que se celebrarà en el Palau Euskalduna de Bilbao del 12 al 14 de maig. Fins al moment, s’han presentat més d’un centenar de ponències que constituiran el nucli de treball dels tallers.\nAquests experts analitzaran, entre altres temes, els sistemes de gestió del cicle de vida, la Llei de Prevenció i Control Integrats de la Contaminació, el Pla d’Acció Europeu de Tecnologies Netes, la responsabilitat social corporativa, l’ecodiseño o l’educació.\nAquesta conferència està organitzada pel Departament d’Ordenació del Territori i Medi Ambient del Govern Basc i Ihobe, Societat Pública de Gestió Mediambiental.\nLa trobada també compta amb la col·laboració de prestigioses institucions com el Programa de Nacions Unides per al Medi Ambient (PNUMA) i diversos instituts mediambientals d’Europa.\nconferència consum contaminació


Amb motiu del Dia Internacional per a l’eliminació de la violència contra les dones, 290 alumnes de l’IES LES FOIES van acudir el passat divendres a l’Auditori Municipal a la representació + debat de NORA. |\nAmb motiu del Dia Internacional per a l’eliminació de la violència contra les dones, 290 alumnes de l’IES LES FOIES van acudir el passat divendres a l’Auditori Municipal a la representació + debat de NORA.\nAmb motiu del Dia Internacional per a l’eliminació de la violència contra les dones, 290 alumnes de l’IES LES FOIES van acudir el passat divendres a l’Auditori Municipal a la representació + debat de NORA. Un espectacle teatral amb una gran funció social, documentat en casos reals.\nDe vespada, durant la funció per a públic general, l’Alcaldessa Amparo Canals Senabre va fer lectura del manifest de la Federació Espanyola de Municipis i Províncies.


Les entitats que volen tenir barraca a la Copa per les properes Fires de Sant Narcís 2019 podran presentar les sol·licituds fins al 2 de juny - Ajuntament de Girona\nL’Ajuntament de Girona ha obert el període de recepció de sol·licituds per a les entitats que volen tenir una barraca a la Copa en la propera edició de les Fires de Sant Narcís de la ciutat. Les instàncies per participar-hi es poden presentar fins al dia 2 de juny.\nEnguany s’instal·laran un total de 20 barraques a l’esplanada de la Copa. Podran participar-hi, per un costat, les entitats associacions i altres organitzacions cíviques, culturals i esportives amb un àmbit d’actuació local amb personalitat jurídica, sense afany de lucre, inscrites al Registre Municipal d’Entitats Ciutadanes de Girona amb una antiguitat mínima de dos anys i, per l’altre, les associacions d’estudiants i el Consell d’Estudiants de la Universitat de Girona.\nLes bases reguladores de la convocatòria de les condicions d’adjudicació, instal·lació i sistema de gestió de les parades de venda de menjars i begudes a la Copa durant les Fires es poden consultar al peu d'aquesta notícia.\nLa documentació que cal presentar i el procediment d'adjudicació ho trobareu a les bases d'adjudicació.\ndocument pdf Bases d'adjudicació i normativa 485.2 KB


Escalada de tensió al Kurdistan\nVIOLÈNCIA A TURQUIA\nLes milícies kurdes maten 24 soldats turcs en l'ofensiva més greu de les últimes dècades\nEl conflicte entre Turquia i els kurds s'agreuja. Dimarts a la nit el PKK va atacar set bases militars turques i Ankara ha clamat venjança. L'atac fa perillar el lideratge d'Erdogan al món àrab.\nARIADNA MATAMOROS Barcelona. Actualitzada el 20/10/2011 00:00\n260x366 Una resposta recurrent d'ankara L'exèrcit turc va llançar ahir una dura ofensiva per terra i aire contra els campaments del PKK al Kurdistan iraquià Com a resposta als atacs coordinats del grup armat kurd. Alemenys 15 milicians van morir a la província de Hakkari, Al sud-est de Turquia, segons fonts de Defensa d'Ankara. A la imatge, tropes turques desplegades a la regió el 2008. / EFE Una resposta recurrent d'ankara L'exèrcit turc va llançar ahir una dura ofensiva per terra i aire contra els campaments del PKK al Kurdistan iraquià Com a resposta als atacs coordinats del grup armat kurd. Alemenys 15 milicians van morir a la província de Hakkari, Al sud-est de Turquia, segons fonts de Defensa d'Ankara. A la imatge, tropes turques desplegades a la regió el 2008. / EFE\nTurquia és un dels models a seguir pels països àrabs que en els últims mesos han protagonitzat revoltes contra els seus règims, però el problema kurd és una taca negra del govern de Recep Tayyip Erdogan, que lluita pel lideratge a la regió i compta amb el suport d'Occident.\nDimarts a la nit el Partit dels Treballadors del Kurdistan (PKK) -grup kurd armat considerat per Turquia, la Unió Europea i els Estats Units una organització terrorista- va dur a terme una cadena d'atacs contra set bases militars turques a la província de Hakkari, al sud-est del país i pròxima a la frontera amb l'Iraq, que va acabar amb 24 soldats morts i 18 de ferits. Com a resposta a l'atac, un dels més sagnants de les últimes dècades, Turquia va llançar ahir una ofensiva per terra i aire contra els milicians del PKK en territori iraquià. El president turc, Abdullah Gül, va ser el més contundent en la condemna a l'atac. "Els que ens causen dolor patiran un dolor més fort", va dir.\nErdogan, més partidari d'una solució política al conflicte kurd, va confirmar ahir la incursió de l'exèrcit en territori iraquià per perseguir els rebels, la segona ofensiva més gran des que el 2008 Turquia va enviar 10.000 soldats. "Erdogan ha deixat el conflicte kurd en mans de l'exèrcit", va explicar a l'ARA el professor de la UAB Francisco Veiga, que opina que al primer ministre ja l'interessa passar el problema als militars. "La política d'Erdogan és arraconar l'exèrcit i fer evident que no són capaços d'acabar amb la guerra no declarada amb el Kurdistan".\nL'atac d'ahir arriba després que el líder del PKK, Abdullah Ocalan, que compleix cadena perpètua a la presó, anunciés que la represa de les negociacions de pau depèn de l'actitud de Turquia. "La clau és en mans de les autoritats estatals, no la tenim nosaltres. Les negociacions podrien continuar i tot podria canviar en un futur si ells obren la porta", va dir Ocalan en el seu primer missatge -una nota- dels últims mesos.\nEl govern d'Erdogan ha aprovat algunes reformes polítiques i culturals que afavoreixen el poble kurd, amb la intenció d'aplanar el terreny per a l'adhesió de Turquia a la UE, i l'any passat fins i tot va dur a terme converses secretes amb el PKK per intentar trobar una solució a més de 25 anys de conflicte. Però van acabar en no res. Actualment, una comissió parlamentària estudia reformar la Constitució per atorgar més drets a les minories, un progrés insuficient pel PKK, que reclama un estat independent per als kurds, que viuen repartits en cinc països.\nA principis de mes semblava que la tensió es rebaixava, quan el partit nacionalista kurd Partit Pau i Democràcia (BDP) -amb 30 diputats- va posar fi al boicot que protagonitzava al Parlament des de les últimes eleccions generals, que van tenir lloc al mes de juny, com a rebuig a la detenció per les autoritats turques de centenars d'activistes i polítics kurds acusats de col·laborar amb el terrorisme. Però malgrat els avenços al Parlament, en els últims mesos hi ha hagut una escalada de violència, i els atacs del PKK han deixat un balanç de 50 morts des del juliol passat.\nL'incident d'ahir, que ha estat condemnat per la UE i els EUA, amenaça de portar més inestabilitat la regió, en un moment que la veïna Síria viu una revolta interna i les tropes nord-americans ultimen la seva retirada de l'Iraq. "Israel ajuda el PKK i està al darrere d'aquest atac", opina Francisco Veiga, que considera que l'estat hebreu busca desacreditar així el paper de Turquia al món àrab i demostrar als Estats Units que la regió continua sent inestable i insegura.


Les cases també són cosa de nens\nLa Fira Rehabilita omplirà el passeig de Lluís Companys d’activitats per a nens de 3 a 12 anys tot el cap de setmana\nLa Fira Rehabilita omplirà aquest cap de setmana -8 i 9 d'octubre- el passeig de Lluís Companys de Barcelona amb diferents activitats dirigides a nens i nenes d’entre 3 i 12 anys, amb la finalitat de conscienciar els infants sobre la necessitat de condicionar els habitatges per fer-los més accessibles i millorar-ne l'eficiència energètica. La fira està organitzada pel Col·legi d’Aparelladors amb la col·laboració de l’Ajuntament de la ciutat, l’Institut Català de l’Energia i l’Agència de l’Habitatge.\nUn seguit de tallers i jocs donaran a conèixer als ciutadans els beneficis de la rehabilitació\nDissabte, 8 d’octubre, està prevista la instal·lació d’un taller familiar destinat a nens d’entre 9 i 12 anys que, sota el títol “Amb la casa sí que s’hi juga”, permetrà al participants realitzar diferents experiments amb materials utilitzats habitualment a les rehabilitacions energètiques per descobrir noves formes d’estalvi energètic i com assolir un habitatge més saludable i energèticament sostenible.\nUn altre taller, obert a tota la família, proposarà fer un circuit amb cadira de rodes per viure l’experiència diària de les persones amb mobilitat reduïda. D’aquesta manera es vol que els ciutadans puguin entendre els principals entrebancs amb què es troben les persones amb mobilitat reduïda i quins són els criteris bàsics per assolir un habitatge accessible.\nEls assistents tindran a la seva disposició una Oficina de l’Habitatge, on podran resoldre dubtes i rebre assessorament sobre la rehabilitació\nDiumenge 9, al matí, el joc 'Els Guardawatts' ensenyarà a partir de les 10.30 h com adquirir bons hàbits d’estalvi energètic a través d’una situació en què una família ha marxat de casa mentre un seguit d’aparells han quedat encesos. Els nens participats hauran de descobrir quins cal apagar per estalviar.\nEl mateix propòsit és el del joc 'L’energia en un dia', que mitjançant un dau permet fer un recorregut a través del qual caldrà respondre diferents preguntes sobre bones pràctiques en el consum d’energia amb el propòsit d’acabar el circuït amb el màxim nombre de guspires, amb les quals es puntuen les respostes.\nLa fira també comptarà amb una Oficina de Rehabilitació, on els ciutadans podran trobar assessorament sobre les seves problemàtiques per part de les administracions públiques, organitzacions professionals, entitats financeres i despatxos professionals. Els visitants podran trobar-hi informació sobre els ajuts i el finançament a la rehabilitació i la millora energètica, així com un assessorament tècnic orientat específicament a les comunitats de veïns sobre el marc legal dels procediments tècnics i dels ajuts per a la rehabilitació.\nPer als organitzadors, la Fira és “una gran festa popular, orientada a la ciutadania, en la qual, d’una forma lúdica, les famílies podran informar-se i conèixer, de primera mà, les grans possibilitats que els ofereix la rehabilitació del seu edifici o habitatge, així com els beneficis que comporta la millora per a l’espai públic de la ciutat”.


Cofinançament d'estades de professorat visitant\nCofinançament d’estades de professorat visitant\nConvocatòria de 2018\nL’IMUB cofinançarà estades de professorat visitant amb aportacions de fins a un màxim de 1.500 € mensuals, que s'ajustaran a les disponibilitats pressupostàries en cada convocatòria. Els ajuts de l’IMUB es podran destinar a cobrir despeses de viatge, despeses d’allotjament o dietes de manutenció. En el cas de dietes, l’aportació de l’IMUB haurà d’incloure la retenció obligatòria per IRPF (fins a un 24%), llevat que es disposi d’un certificat de tributació en el país d’origen.\nLes estades hauran de tenir una durada mínima d’un mes. Es donarà prioritat als candidats o candidates que tinguin previst impartir un curs o un seminari durant la seva estada.\nLa convocatòria romandrà oberta durant tot l'any i les estades s’hauran d’iniciar abans de l'estiu de l'any següent. Els ajuts seran avaluats pel Consell de Direcció de l’IMUB i atorgats conjuntament amb la Comissió de Recerca de Matemàtiques i Informàtica sempre que sigui possible, i podran cobrir un període inferior al sol·licitat. L’avaluació i resolució es farà com a mínim tres vegades l'any.\nL’import màxim que es destina enguany a aquesta convocatòria és de 5.000 € per part de l'IMUB.\nCal estar donat d'alta com a membre de l'IMUB i entrar a la Intranet per tal de poder enviar sol·licituds mitjançant aquest formulari electrònic. També es poden formalitzar les sol·licituds a través de la pàgina Ajuts a la recerca de la Facultat de Matemàtiques i Informàtica i és suficient fer-ho en un dels dos llocs.\nDades de la persona visitant\nCV del visitant\nPla de treball conjunt amb el grup de recerca receptor\nPrevisió de despeses i de les fonts del cofinançament\nEn cas que s'hagi previst un curs o un seminari, especifiqueu-ne breument el contingut


Programa - Com som - TV3\nQuin percentatge de catalans i catalanes fan l'amor amb el llum apagat?\nQuin percentatge de catalans i catalanes han visitat la Moreneta a Montserrat?\nA qui estimen més el catalans, Cristiano Ronaldo o José Ignacio Wert?\nLa resposta a aquestes i moltes altres qüestions la tindrem molt aviat a\n"Com som", el nou concurs dels dissabtes a la nit a TV3.\n"Com som" és un concurs setmanal presentat per Toni Clapés on juguem a conèixer millor els ciutadans de Catalunya i descobrim la seva posició sobre temes diversos que van des de la política o l'actualitat a les coses més quotidianes o absurdes. "Com som" s'emet els dissabtes després del "TN Vespre".\nA "Com som" competeixen dos equips de quatre persones, capitanejats pert Màbel Martí i Xavier Graset. Al seu costat, una parella de concursants i un famós convidat es convertiran en experts sociòlegs, i competiran en divertits jocs per intentar esbrinar l'opinió i els hàbits dels catalans i catalanes.\nLes preguntes -i els resultats- de les proves del programa sortiran d'una enquesta que realitzarà una empresa especialitzada que agafarà una mostra representativa del conjunt de la població catalana.\nPerò, més enllà del concurs, "Com som" és sobretot un espai divertit, desacomplexat i distès on, a més de les preguntes i respostes, hi haurà vídeos amb opinions de la gent del carrer, jocs, humor¿i les aparicions estel·lars de l'actor i còmic Pep Plaza ¿col·laborador fix del programa- i convidats com humoristes, mags o monologuistes que ens visitaran cada setmana.\n"Com som" és també el retorn a la televisió de Toni Clapés, conductor de l'espai "Versió RAC1" que fa pocs dies ha celebrat els seus 30 anys com a professional radiofònic. Clapés estarà acompanyat cada setmana per dues cares molt conegudes pels espectadors de TV3, Màbel Martí ("El club", "La salut al cistell") i Xavier Graset, conductor de l'espai "L'Oracle" de Catalunya Ràdio i actor teatral amb l'obra "Sobre els danys del tabac i les ostres" de Txèkhov.


Jimmy Page - Viquipèdia, l'enciclopèdia lliure\n1.2Músic de sessió\n1.4.3Tècniques de producció musical\n1.5Després de Led Zeppelin\n2.1Addiccions a l'heroïna i a la cocaïna\n2.2Relacions de Page amb l'ocultisme\nCommuta la subsecció Instruments\n3.3Efectes i accessoris\n4.1Amb The Yardbirds\n4.2Amb Led Zeppelin\n4.3Amb The Honeydrippers\n4.4Amb The Firm\n4.5En col·laboració amb altres artistes\n9 gener 1944 (78 anys)\nguitarrista, productor discogràfic, compositor de cançons, compositor, músic\nLed Zeppelin (guitarrista) (1968–2021)\nThe Yardbirds (guitarrista) (1966–1968)\nRock, rock dur, blues rock, folk rock, rock progressiu i blues\nPatricia Ecker (en) (1986–1995)\nJimena Gómez-Paratcha (en) (1995–2008)\nScarlett Sabet (en) (2014–)\nJames Patrick Page, popularment conegut com a Jimmy Page, OBE, (Heston, Anglaterra, 9 de gener de 1944) és un guitarrista anglès conegut per haver estat un dels líders del grup de rock Led Zeppelin des de 1968 fins a la seva dissolució el 1980, i és considerat un dels més grans, influents i versàtils guitarristes de tots els temps.\nPage ha estat, al llarg de la seva carrera musical, músic de sessió i guitarrista de The Yardbirds, Led Zeppelin i The Firm. A més, ha col·laborat, en qualitat de músic de sessió, amb multitud de formacions i autors musicals, entre els quals destaquen The Rolling Stones, The Who, Queen, The Kinks, Eric Clapton o Jeff Beck. Al seu torn, va gravar diversos àlbums amb artistes de la talla de David Coverdale, Roy Harper o Joe Cocker. L'any 2005, va ser guardonat com a membre de l'Ordre de l'Imperi Britànic per la seva tasca de caritat en ajuda de les persones més desafavorides de Brasil.\nJimmy Page és fill únic d'un empleat administratiu, James Page, i d'una secretària i infermera, Patricia Elizabeth Gaffikin. Va néixer a Henston, una antiga vila situada en el suburbi del Gran Londres, a la zona occidental. Quan Jimmy tenia vuit anys, el 1952, la seva família i ell es varen mudar a Epsom, un altre gran suburbi del Gran Londres, aquest situat al sud, i allí fou on va rebre els seus primers contactes amb el món de la música.\nAls dotze anys, Jimmy aconseguí la seva primera guitarra, i tot i que va rebre algunes classes, és principalment un músic autodidacte. Entre les seves primeres influències destacaven Scotty Moore i James Burton, ambdós guitarristes de rockabilly i que havien tocat anteriorment amb artistes molt coneguts, com Elvis Presley. També destaca entre les seves influències Johnny Day, col·laborador de The Everly Brothers.\nEl 1957, quan tenia tretze anys, va aparèixer per primer cop a la televisió, en un programa de joves talents, Huw Wheldon Show, tocant el tema "Mama Don't Wanna Play No Skiffle No More". L'afició de Jimmy per a la guitarra era tan gran que solia portar la guitarra al seu col·legi, sent freqüentment requisada.\nTot i que Page estava interessat en les ciències, arribant inclús a rebre una oferta de treball com a assistent de laboratori, va decidir deixar els seus estudis per iniciar una carrera musical. Després de diversos intents, finalment va poder formar part d'un grup de rock, The Crusaders, que tenia com a vocalista Neil Christian. La seva permanència a la banda fou de més de dos anys, durant els quals va contraure una mononucleosi, que no li va impedir seguir fent concerts, tot i que va decidir deixar momentàniament la seva carrera musical per dedicar-se a la seva altra passió, la pintura, per la que es va matricular al col·legi d'art de Sutton, a Surrey.\nMúsic de sessió[modifica]\nMentre encara era un estudiant, Page improvisava sovint al Marquee Club de Londres, amb guitarristes com Jeff Beck, Eric Clapton, Cyril Davies o Alexis Korner. En una d'aquestes sessions, John Gibb, membre de The Silhouettes, li demanà ajuda per gravar una sèrie de pistes pel segell discogràfic EMI, però no fou fins que va rebre una oferta de Mike Leander quan va dedicar-se plenament en estudis de gravació. La seva primera tasca com a músic de sessió fou gravar al costat de Jet Harris i Tony Meehan el single "Diamonds", que culminà les llistes d'èxits britànics l'any 1963.\nDesprés de diversos i breus treballs amb alguns dels músics del nou panorama del rock a Gran Bretanya, Page aconseguí una moderada fama com a músic de sessió. Durant aquesta etapa, Page era conegut com a "Little Jimmy" per no ser confós amb Big Jim Sullivan, conegut simplement com a "Big Jim". Com a guitarrista preferit del productor Shel Talmy, Page acabà treballant amb grups com The Who o The Kinks gràcies als encàrrecs que Talmy rebia.\nEntre els grups i artistes amb els quals va treballar Page com a músic de sessió hi ha The Rolling Stones, Van Morrison, Marianne Faithfull, Dave Berry o Brenda Lee, a més a més de The Who i The Kinks, amb els que treballà gràcies al suport de Talmy. Hi ha rumors que afirmen que Page va participar en un gran percentatge del total de gravacions realitzades entre els anys 1963 i 1965, aproximadament el 60%, tot i que hi ha fonts que indiquen que aquest percentatge oscil·la entre el 50% i el 90%.\nL'any 1965, Page entrà com a productor al segell Immediate Records gràcies al mànager dels Rolling Stones, Andrew Loog Oldham. Gràcies a aquest nou càrrec, Page va tocar i produir cançons de John Mayall, Chris Farlowe, Twice as much i Eric Clapton, i inicià una breu relació sentimental amb la compositora i cantant Jackie DeShannon. A més a més, treballà com a músic de sessió en l'àlbum Love Chronicles, d'Al Stewart l'any 1969 i en el disc debut de Joe Cocker, "With a Little Help from My Friends".\nTot i que Page va gravar temes amb un gran nombre de músics, molts només es poden trobar per mitjà de bootlegs, editats juntament amb algunes cançons inèdites de Led Zeppelin.\nJimmy Page amb The Yardbirds l'any 1966.\nL'any 1964, Page va rebre una oferta per substituir el seu amic Eric Clapton a The Yardbirds, però no va acceptar l'oferta com a mostra de lleialtat al seu amic. Un any més tard, Clapton se n'anà del grup per desig propi, i Page va rebre l'oferta de nou, però va optar per continuar amb la seva carrera com a músic de sessió. Li digué al grup que de moment no estava preparat per sortir de gira un altre cop, i els hi recomanà el seu amic i company Jeff Beck, amb qui havia treballat anteriorment. El 16 de maig de 1966, el bateria Keith Moon, el baixista John Paul Jones, el teclista Nicky Hopkins, Jeff Beck i Jimmy Page varen gravar el tema "Beck's Bolero" als estudis IBC de Londres. Aquesta experiència li donà a Page la idea de formar un supergrup amb Jeff Beck, juntament amb la base rítmica dels The Who: el baixista John Entwistle i el bateria Keith Moon. El projecte però, quedà congelat a causa dels problemes contractuals i del fet que no trobaven un vocalista adequat.\nUnes setmanes després de l'intent d'aquest projecte, Page tornà a rebre una oferta per formar part dels Yardbirds, que aquest cop acceptà, i entrà al grup com a baixista, substituint a Paul Samwell-Smith, tot i que acabà sent guitarrista líder juntament amb Jeff Beck després que Chris Dreja es traslladés a la posició de baixista. Tot i així, el gran potencial musical del grup es va veure afectat per les gires constants i la falta d'èxit musical, així com els conflictes interns de la banda. Van ser aquests conflictes els que van provocar que Jeff Beck abandonés la formació, deixant el grup en un quartet.\nEl primer àlbum amb Page com a guitarrista principal fou Little Games. Aquest disc va rebre crítiques mixtes i no tingué l'èxit comercial que li van atribuir al principi, arribant al lloc número 80 al Billboard. Tot i que les gravacions del grup s'orientaven a un so molt comercial, les seves actuacions eren molt més experimentals per l'ascendència blues de les seves composicions.\nDesprés que Keith Relf i Jim McCarty abandonessin la banda l'any 1968, Page, que volia realitzar els concerts pendents a Escandinàvia, reclutà el vocalista Robert Plant, al bateria John Bonham i al baixista i teclista John Paul Jones per formar un nou grup, que al principi Page batejà com The New Yardbirds, però que poc després reanomenà Led Zeppelin. Aquest nom fou idea de Page degut a un acudit que havia explicat Keith Moon a la sessió de gravació del tema "Beck's Bolero", en el que deia que la banda cauria com un "dirigible de plom" (en anglès Lead Zeppelin). Posteriorment, el mànager de la banda Peter Grant, tragué la "a" de "Lead" per evitar errors de pronunciació, deixant com a nom final "Led Zeppelin".\nL'experiència de Page com a músic de sessió i com a membre de The Yardbirds es va notar des del principi. En les feines de compositor, productor i guitarrista, Page va ajudar a fer que Led Zeppelin es convertís en una de les bandes més influents dels anys 70 i de la música rock en general, a més a més d'influir per si sol en nombrosos guitarristes posteriors. El riff ràpid i orientat cap al heavy metal de "Communication Breakdown", una cançó que apareix a l'àlbum de debut de Led Zeppelin, Led Zeppelin I és considerat per Johnny Ramone, guitarrista de la primera i extinta banda de punk The Ramones, com a inspirador del so accelerat i potent de la música de la seva banda. Per altra banda, el solo de guitarra de "Heartbreaker", tocat amb les dues mans al mànec de la guitarra, va influir definitivament a Eddie Van Halen per popularitzar el tapping, tècnica molt utilitzada pels guitarristes dels anys 80. A més a més, el solo de guitarra de "Stairway to Heaven", compost i tocat per Jimmy Page, és considerat pels lectors de diverses revistes musicals com el millor solo de la història, mentre que el mateix Page fou nomenat guitarrista de l'any cinc vegades seguides per la revista Creem durant la dècada dels '70. Per acabar, Page fou un dels primers guitarristes de la història en utilitzar una guitarra de doble mànec, de la marca Gibson inspirada en el model SG de la marca.\nJimmy Page i Robert Plant en un concert a Chicago, Illinois, l'any 1977.\nPer la composició i gravació de la majoria de les cançons de Led Zeppelin, Page utilitzà diverses guitarres Gibson Les Paul amb amplificadors Marshall. Page també utilitzà guitarres Fender Telecaster durant la gravació de Led Zeppelin (àlbum) i per gravar el famós solo de Stairway to Heaven. Pel que fa als amplificadors, les seves marques més utilitzades, a part de Marshall, van ser Vox, Orange i Fender. A més a més de la guitarra elèctrica, Page també va utilitzar guitarres slide, guitarres amb pedals d'acer (un tipus de guitarra elèctrica que es toca amb un objecte instrument d'acer en lloc de tocar-se amb els dits i es posiciona de manera horitzontal), guitarres acústiques i pedals d'efectes (Chorus, Wah-wah, Flanger, etc.).\nPage també és famós per ser un dels primers a utilitzar un arquet de violoncel per tocar la guitarra en les cançons "Dazed and Confused", "How Many More Times" i a la introducció de "In the Evening". Aquesta tècnica la va aprendre durant la seva etapa com a músic de sessió, tot i que no va ser el primer guitarrista a utilitzar un arquet, ja que Eddie Phillips, integrant del grup The Creation, ho havia provat anteriorment. En una entrevista a la MTV, Jimmy afirmà que va extreure aquesta tècnica en veure el seu company David McCallum, Sr. (pare de l'actor David McCallum), també músic de sessió, fer el mateix amb la seva guitarra i un arquet de violoncel.\nEn algunes cançons de la banda, Page solia utilitzar un theremin, a més del pedal Wah-wah per realitzar alguns efectes amb la seva guitarra.\nTècniques de producció musical[modifica]\nDurant la seva etapa a Led Zeppelin, Page va fer arribar als estudis noves tècniques de gravació. A principis de la dècada dels '60, els productors musicals britànics solien posar els micròfons just davant de la bateria i els amplificadors, cosa que provocava un so lleugerament defectuós, present en gran part de les gravacions d'aquella dècada. Page va comentar en una entrevista realitzada per la revista Guitar World que els sons de les bateries d'aquella època sonaven com caixes de cartó. En canvi, Page recolzava les tècniques de gravació dels anys '50, especialment les desenvolupades a l'estudi Sun. A la mateixa entrevista, Page digué que el procés de gravació era una ciència, i que els enginyers tenien un lema: "Distància igual a profunditat". Portant aquest lema al límit, a Page se li va acudir la idea de posicionar un micròfon addicional a una determinada distància de l'amplificador i gravar després en equilibri amb els dos. En adoptar aquesta tècnica, Page es va convertir en un dels primers productors britànics en gravar el so d'ambient d'una banda.\nPer la gravació de diverses cançons de Led Zeppelin, com "Whole Lotta Love" o "You Shook Me", Jimmy utilitzà la tècnica de la reverberació, que es creu que va ser usada per primer cop per Page durant el seu pas per The Yardbirds, més concretament a la gravació del tema "Ten Little Indians". Aquesta tècnica consisteix a escoltar l'eco abans del so original en lloc d'escoltar-la després, obtingut situant la pista gravada de l'eco abans de la pista del so original durant el procés de gravació i mesclat de la cançó. Per aquest efecte també posicionava micròfons al fons de la sala de gravació perquè el so arribes més dèbil, creant així noves atmosferes musicals. A més a més, a la gravació de "When the Levee Breaks" situà la bateria de Bonham al forat d'una escala, i a "Since I've Been Loving You" es pot inclús escoltar el grinyol del pedal del bombo de la bateria per la proximitat del micròfon.\nJimmy Page al Cow Palace, San Francisco, California, 2 de desembre del 1983.\nLed Zeppelin se separà l'any 1980 després que el bateria John Bonham morís per ofegar-se en el seu propi vòmit després d'una borratxera a una de les cases de Page. Tot i que Jimmy intentà fomrar un altre grup anomenat XYZ amb els exmembres de Yes, el seu retorn als escenaris fou l'any 1983, quan feu una sèrie de concerts per combatre l'esclerosi múltiple en honor del baixista de Small Faces, Ronnie Lane, a qui li havien diagnosticat la malaltia poc temps abans. Un video del concert a Londres del 1983 fou publicat el 1984 amb dues cançons compostes per Page que havien aparegut a la banda sonora de la pel·lícula Death Wish II amb Steven Winwood com a cantant. A més a més, el video mostra una improvisació en escena del tema "Layla" juntament amb Jeff Beck i Eric Clapton, siguent aquests tres el trió de guitarristes que varen formar part algun cop de The Yardbirds. En el concert a Madison Square Garden de Nova York, el vocalista fou Paul Rodgers, futur vocalista de The Firm i antic membre de Free i Bad Company. Durant aquesta sèrie de concerts, l'aspecte de Page era dèbil i malaltís, ja que, segons el llibre Hammer of the Gods, Page havia deixat la seva addicció a l'heroïna després de set anys.\nPosteriorment, Page s'ajuntà amb Roy Harper per gravar un disc, de nom Whatever Happened to Jugula?, i participar en concerts ocasionals, en els que predominava un estil acústic i orientat cap al folk acompanyant a grups com The MacGregors o Themselves. L'any 1984, Page gravà un disc amb l'exvocalista de Led Zeppelin i antic company seu, Robert Plant, sota el nom de The Honeydrippers. També es va unir a Paul Rodgers per compondre i gravar dos discs sota la denominació de The Firm. El primer àlbum, homònim al nom del grup, aconseguí el lloc número 17 a la llista de pop del Billboard amb cançons d'èxit com "Radioactive" o "Closer", i superà el milió de vendes només als Estats Units.The Firm fou seguit per Mean Business, no tan exitós com el seu antecessor, pel qual els seus membres van decidir abandonar el projecte.\nA The Firm el varen seguir diversos projectes. Page tornà a treballar com a músic de sessió per The Rolling Stones, Graham Nash, Box of Frogs i Robert Plant. A més a més, edità el seu propi álbum en solitari, Outrider, i realitzà una col·laboració amb el vocalista David Coverdale en el disc Coverdale-Page. També col·laborà en la gravació de les bandes sonores de les pel·lícules Death Wish II i Death Wish III, editades els anys 1982 i 1985 respectivament.\nEls membres supervivents de Led Zeppelin es varen reunir el 1985 per fer un concert del Live Aid amb Phil Collins i Tony Thompson alternant-se a la bateria. Tot i així, els continus problemes de Page amb les drogues i la mala qualitat de la seva guitarra Les Paul van fer que la banda considerés la mala qualitat d'aquesta actuació, negant-se a deixar aparèixer fragments del seu concert al DVD editat per celebrar el 20è aniversari del Live Aid. Un any després, el 1986, Page es va reunir temporalment amb els seus excompanys de The Yardbirds per interpretar algunes cançons del disc Strange Land, de Box of Frogs.\nLed Zeppelin es reformà el 14 de maig del 2007 per tocar únicament al concert de celebració del 40è aniversari d'Atlantic Records, amb Jason Bonham ocupant el lloc del seu pare a la bateria.\nL'any 1994, Page i Plant es van reunir per gravar un concert de la sèrie "Unplugged" de la cadena MTV. L'especial, anomenat Unledded, no comptà amb la participació de John Paul Jones, i fou un dels programes més exitosos de la cadena. L'octubre del mateix any, la gravació va sortir al mercat sota el nom de No Quarter, i la reedició de l'any 2004 es va dir No Quarter Unledded. Gràcies a l'èxit de la gira de presentació de No Quarter, Page i Plant van gravar un disc junts el 1998, que es publicà amb el títol de Walking into Clarksdale.\nEl Rock and Roll Hall of Fame va incloure a Led Zeppelin l'any 1995, que es va convertir en la segona inclusió de Jimmy Page dins d'aquest Saló, ja que tingué el mateix honor l'any 1992, quan The Yardbirds obtingueren la mateixa qualificació.\nTambé el 1998, Page va col·laborar amb el raper americà Puff Daddy per gravar una versió de "Kashmir (cançó)" per la banda sonora de Godzilla. La cançó, titulada "Come with Me", fou interpretada pels seus dos autors en el Saturday Night Live.\n1999 veié la gira de Page amb el grup The Black Crowes, i 2001, l'aparició del guitarrista juntament amb Fred Durst (vocalista de Limp Bizkit) i Wes Scantlin (guitarrista de Puddle of Mudd) per interpretar en directe la cançó "Thank You" en la gala dels premis MTV europeus a Frankfurt del Main.\nEl 2005, Page fou guardonat amb l'Ordre de l'Imperi Británic en reconeixement del seu treball com ambaixador de caritat al Brasil, i nomenat fill predilecte de la ciutat de Rio de Janeiro.\nEl 10 de desembre del 2007 donà lloc a l'estadi O2 Arena de Londres un concert de Led Zeppelin, contant de nou a la batería amb Jason Bonham, fill de John Bonham. El concert va congregar a més de 20.000 persones a l'estadi londinenc.\nAl 24 d'agost del 2008 participà, com a representant de la delegació británica de Londres 2012, a la cerimònia de clausura dels Jocs de Pekín 2008. Tocà el tema "Whole Lotta Love", que fou interpretat conjuntament amb Leona Lewis.\nPendent de distribució a Espanya el documental “It might get loud” (2008) de Davis Guggenheim, que reuneix a Jimmy Page amb dos virtuosos més de la guitarra - The Edge de U2 i Jack White de The White Stripes i The Raconteurs - en el qual cada guitarrista revela les influències que van marcar els seus respectius estils. Presentat al Festival de Cine de Toronto, el documental inclou cançons inèdites i una jam session dels guitarristes.\nJimmy Page està casat amb Charlotte Martin, ex-xicota d'Eric Clapton. El matrimoni té una filla de nom Scarlett Page, respectada fotògrafa fruit d'una relació anterior. Page té un altre fill, de nom James.\n"The Tower House", casa gòtica que comprà Jimmy Page l'any 1972.\nL'any 1972, Page va adquirir The Tower House, una casa gòtica comprada a Richard Harris i dissenyada per William Burges. Des de mitjans de la dècada de 1970 fins al 2004, Page va viure a "The Mill House", situada a Windsor (Anglaterra) i antiga propietat de l'actor Michael Caine. També des de mitjans de la dècada de 1970 fins a mitjans de la dècada de 1980, Page adquirí Boleskine House, antiga residència d'Aleister Crowley.\nAddiccions a l'heroïna i a la cocaïna[modifica]\nEl mateix Jimmy Page ha reconegut la seva addicció a les drogues durant la dècada dels '70. En una entrevista a la revista Guitar World el 2003, Page digué: "No puc parlar sobre els altres [referint-se als altres components de la banda], però per a mi les drogues van ser una part integral de tot, des del principi fins al final".\nDurant l'any 1973, la droga més utilitzada per Led Zeppelin era la cocaïna. Després de la gira per Estats Units d'aquest any, Page li va dir a Nick Kent: "Oh, tothom s'ha passat del límit un parell de cops. Sóc conscient que ho vaig fer i, per ser-te honest, no em recordo molt bé del que va passar".\nEl 1976, Page començà a consumir heroïna, i l'any 1977 la seva addicció començava a afectar la seva capacitat per a tocar la guitarra.\nRelacions de Page amb l'ocultisme[modifica]\nA començaments de la dècada de 1970, Page regentava una llibreria d'ocultisme a Londres, anomenada "The Equinox Booksellers and Publishers" ("Venedors i editors de l'equinocci"). La llibreria publicà el llibre The Goetia, d'Aleister Crowley, en la seva edició del 1904.\nTot i això, el que més relaciona a Page amb l'ocultisme és la portada del disc Led Zeppelin IV, on hi ha quatre símbols que representen els quatre membres de la banda. Durant els concerts de presentació d'aquest treball, Jimmy acostumava a sortir a escena amb símbols del zodíac brodats sobre la seva roba juntament amb un altre símbol del disc, conegut popularment com a "ZoSo". El guitarrista mai ha declarat res respecte al significat del signe.\nEl logotip de Swan Song, la companyia fundada per Led Zeppelin el 1974 per editar els seus treballs discogràfics, consisteix en una figura d'Apol·lo, déu grec de la llum i la raó, tot i que a vegades és malinterpretada com fos una imatge d'Ícar, que va morir abrasat per volar massa a prop del Sol, o de Llucifer, un àngel caigut del cel que es convertiria posteriorment en Satanàs. La representació d'Apol·lo està basada en un quadre del William Rimmer, Evening: Fall of the Day, del 1869.\nPage fou també convidat a escriure la banda sonora del curtmetratge cinematogràfic Lucifer Rising rodada per un altre admirador d'Aleister Crowley, el director Kenneth Anger. La major part de la banda sonora fou inclosa per la composició de Death Wish II.\nGibson EDS-1275, famosa guitarra de doble màstil que utilitzava Jimmy Page.\n1959 Gibson Les Paul Standard. Aquesta és la seva guitarra primària i té diverses modificacions: El mànec és molt més prim i les pastilles són "Burstbuckers" (una d'elles sense la mica, que és la pastilla del darrere). Aquesta guitarra fou un regal del guitarrista de The Eagles, Joe Walsh.\n1959 Danelectro 3021 AKA 59-DC. (Amb l'afinació en D).\n1964 Fender Stratocaster. Emprada en les gravacions de l'àlbum "In Through the Out Door, i l'any 1979 a Knebworth en la cançó "In the Evening".\n1966 Fender Telecaster 1960-1965. Un regal de Jeff Beck, aquesta guitarra fou repintada amb un drac psicodèlic.\n1971 Gibson EDS-1275 (Utilitzada per tocar les versions en viu de "Stairway to Heaven", "The song remains the same", "The Rain Song" entre d'altres).\nGibson J-200, guitarra acústica emprada per Jimmy Page.\nEfectes i accessoris[modifica]\nArquet de violí. Emprat pel famós solo de "Dazed and Confused".\nAmb The Yardbirds[modifica]\nAmb The Honeydrippers[modifica]\nThe Honeydrippers, Vol 1 (1984)\nAmb The Firm[modifica]\nEn col·laboració amb altres artistes[modifica]\nWhatever Happened to Jugula? (1983, amb Roy Harper)\nStrange Land (1986, amb Box of Frogs)\nCoverdale-Page (1993, amb David Coverdale)\nUnledded (1994, amb Robert Plant)\nWalking into Clarkside (1998, amb Robert Plant)\nCome With Me (1998, amb Puff Daddy)\nEstranged (2009, amb Marcos Ku Colli)\nLucifer Rising (no editada oficialment, només disponible en edició pirata)\nEn l'edició col·leccionista de la revista Rolling Stone "Els 100 millors guitarristes de tots els temps" apareix com a número 9.\nAl número 55 de la revista Guitarra Total, "Els 100 Millors Guitarristes", apareix en el segon lloc després de Jimi Hendrix.\n↑ 1,00 1,01 1,02 1,03 1,04 1,05 1,06 1,07 1,08 1,09 1,10 1,11 1,12 1,13 1,14 1,15 1,16 «Biografia de Jimmy Page» (en anglès). Arxivat de l'original el 2012-02-23. [Consulta: 8 agost del 2011].\n↑ 2,0 2,1 2,2 2,3 2,4 «Biografies Completes- Jimmy Page» (en castellà). Arxivat de l'original el 2010-01-23. [Consulta: 8 agost del 2011].\n↑ «JIMMY PAGE - Biografía única y detallada - MusicMight». Arxivat de l'original el 2010-01-23. [Consulta: 29 desembre 2007].\n↑ «Els 100 millors guitarristes de tots els temps segons Rolling Stone» (en castellà). Arxivat de l'original el 2011-08-16. [Consulta: 8 agost del 2011].\n↑ «El set-up de The Edge» (en castellà). Arxivat de l'original el 2016-03-03. [Consulta: 8 agost del 2011].\nA Wikimedia Commons hi ha contingut multimèdia relatiu a: Jimmy Page\nPàgina de Jimmy Page (anglès)\nJimmy Page Web Oficial (anglès)\nLed Zeppelin (anglès)\nJimmy Page a Cuba\nObtingut de «https://ca.wikipedia.org/w/index.php?title=Jimmy_Page&oldid=29928116»\nLa pàgina va ser modificada per darrera vegada el 10 abr 2022 a les 03:46.


Educació Infantil | La Salle Bonanova\nEl segon cicle d’educació infantil comprèn els cursos de P3, P4 i P5, dels 3 als 5 anys. És una etapa educativa on es consoliden i s’amplien els primers aprenentatges. Al llarg d’aquesta etapa desenvolupem les 4 capacitats per a aprendre a aprendre: aprendre a ser, aprendre a fer, aprendre a conèixer i aprendre a conviure.\nA Educació Infantil vetllem per una adequada selecció i seqüenciació dels continguts d’aprenentatge d’acord amb el desenvolupament maduratiu dels infants. Tot això sense menystenir la identitat del cicle com a nucli amb unes característiques específiques, amb uns objectius propis i amb unes formes concretes d’organització, d’acord amb les necessitats d’ordre biològic, afectiu, intel·lectual i social dels infants d’aquesta edat.\nEntenem l’aprenentatge com un mitjà que ha de permetre conèixer, interpretar, utilitzar i valorar la realitat per esdevenir significatiu, on l’alumne és l’agent actiu del seu propi procés d’ensenyament i aprenentatge.\nAcollida a partir de les 8:00 del matí. L’horari de classe és de 8:45 a 12:45 i de 14:45 a 16:45 de dilluns a divendres. De 16:45 a 17:45 hi ha servei d’extraescolars.\nAmb l’objectiu de desenvolupar el talent infantil de cada infant, estructurem l’aprenentatge dels alumnes en els següents àmbits: lectoescriptura, llenguatge matemàtic, anglès, experimentació, joc simbòlic, arts, psicomotricitat i tecnologia.\nJa des de P3 els alumnes cursen la matèria d’anglès a banda que aquesta llengua estrangera també és present en d’altres sessions no lingüístiques fins a un terç de la setmana lectiva amb l’objectiu que l’exposició dels alumnes a l’anglès sigui una constant a l’escola. També amb alguns monitors de menjador i extraescolars.\nEn aquesta franja horària l’alumnat amplien coneixements amb activitats diverses completant així la seva formació. El projecte DESTÍ, la robòtica, els idiomes i l’educació emocional entre d’altres, són les més destacades.\nL’escola compta amb uns espais creatius inspirats en els principis de la neuroeducació per apropar l’aprenentatge a l’alumnat convertint-lo en una experiència plena de significat. Espais amables i moderns que aporten calidesa, serenor i harmonia als nens i nenes.\nL’escola ofereix aquest servei amb una planificació de menús que s’adapta segons les necessitats de salut cada infant i que es cuina a l’escola diàriament. Després de dinar els alumnes de P3 fan migdiada. P4 i P5 poden participar en diverses extraescolars o jugar al pati amb la dinamització dels monitors i monitores.\nCada nivell, al llarg del curs escolar planifica diferents activitats i sortides a l’entorn i colònies a final de curs. Tanmateix també celebrem les tradicions i festes populars al llarg de l’any.\nDe dilluns a dijous l’escola ofereix un ampli ventall d’activitats extraescolars de 16:45 a 17:45. L’oferta té diferents àmbits: lúdic, tecnològic, idiomes, artístic, esportiu entre d’altres.\nA les instal·lacions del Poliesportiu de La Salle, tots l’alumnat d’educació infantil tenen una sessió setmanal de natació des de P3 ja sigui per aprendre a nedar o bé perfeccionar la tècnica per garantir que tots els alumnes dominin el medi aquàtic.


Noctas: Ada Colau\nÉs d’un populisme infame que la nova alcaldessa faci dicotomies entre la Fórmula 1 i les beques menjadors, com si encara avui haguéssim de triar entre una cosa i l’altra. No hem entès res. Hi ha molta gallina que cloqueja quan la Colau comença ja des de el primer dia a fer jocs de paraules aprofitant-se de la gana, i més greu encara, aprofitant-se de la gana i la desnutricó infantil. Una desnutrició que en qualsevol cas podria existir per la gran irresponsabilitat i deixadesa dels pares, però no perquè els pares siguin pobres o perquè la crisi els hagi atacat de ple.\nSi un nen passa gana avui a Barcelona, és perquè els pares són uns eixelebrats o uns drogats, i no paren esment a les necessitats del seu fill i per descomptat el que cal no és que l’Ada vingui amb la pancarta a excitar el galliner, el que cal és potser replantejar-nos si aquests pares poden tenir la custòdia dels seus fills.\nDit això, els diners de què disposa l’Ada Colau són fruit de l’espectacle, del negoci privat, dels guanys de les empreses, també de l’empleat que paga els seus impostos. I francament, no sé d’on traurà els diners l’alcaldessa si aquests espectacles, que només fan que omplir de diners la ciutat, decideixen marxar a una altra banda. La classe mitjana dóna pel que dóna, i no són tants els diners que guanyem com per anar pagant el subsidis dels més desafortunats. I encara menys si les grans empreses marxen de Barcelona i només quedem nosaltres per pagar. Què faràs Ada quan hagis arrasat amb la classe mitja? D’on trauràs els bitllets per pagar tota quanta barra de pa?\nHi ha un populisme que viu de la degradació intel·lectual més absoluta i se n’aprofita d’ella per obtenir el clam i el cloqueig de tanta gallina que picoteja sense veure més enllà del pinso escampat per entre la merda. Fins que un dia el pinso s’acaba i és aleshores que han de tornar els diners de la Fórmula 1 a endreçar de nou el corral. La vida és ondulant- deia Pla- i la imbecil·litat també


IB3N | El Govern, satisfet amb la sentència sobre les ZEPA\nIB3 Notícies > societat > El Govern, satisfet amb la sentència sobre les ZEPA\nSatisfacció a la Conselleria de Medi Ambient després que el Tribunal Superior de Justícia de les Balears ha desestimat el recurs contenciós administratiu presentat per l’Associació de Joves Agricultors (ASAJA) contra l’ampliació de les Zones d’Especial Protecció per a les Aus que va fer l’executiu el 2019. La patronal agrària estudia ara si recorre contra la sentència.\nEl conseller de Medi Ambient, Miquel Mir, ha qualificat la sentència de notícia fantàstica. Segons Mir, el tribunal ha deixat clar que l’ampliació i creació de noves zones d’especial protecció per a les aus que va fer l’executiu el 2019, que afectava més d’onze mil 700 hectàrees, és totalment correcta. De fet, el conseller ha explicat que la justícia determina que les delimitacions de les àrees afectades es va fer segons l’interès general i els criteris mediambientals. Miquel Mir ha afirmat que “tres anys després” la mateixa agricultura que es feia a les zones protegides “òbviament” se continua fent. I de fet, segons el conseller, “és gràcies a aquesta agricultura que avui en dia a aquelles zones tenim aus estepàries”.\nASAJA ha afirmat que estudien en aquests moments la sentència i, si és viable, recórrer-hi en contra. Continuen mantenint que les delimitacions van fer-se de manera arbitrària i que perjudiquen els propietaris afectats en condicionar l’activitat a les finques. El gerent de l’entitat, Joan Simonet, ha posat d’exemple un pagès que necessitava posar uns aerogeneradors “per lluitar contra les gelades que tenim aquests dies i que li varen cremar els ametllers” i, segons el gerent, “aquest projecte està aturat dins de la Conselleria de Medi Ambient” perquè estava dins una ZEPA.\nL’associació espera que el desenvolupament dels plans de gestió de les ZEPA sigui respectuós amb l’activitat agrícola. La Conselleria de Medi Ambient destaca que 144.000 hectàrees terrestres de les Illes ja estan protegides.


Creu Roja Andorrana notifica 1.617 persones que han ofert sang aquest any en almenys una de les seves cinc campanyes\nActualitzada 26/11/2021 a les 17:10\nLa Creu Roja Andorrana ha superat aquest 2021 la xifra de donants de sang més alta que havia registrat mai. Són 1.617 persones que s'han ofert a participar en alguna de les 5 campanyes que s'han organitzat enguany. El 2020, en ple confinament, van ser 1.288 donacions i el 2019 es va arribar a les 1.481. Tot i això, enguany Creu Roja Andorrana ha hagut de descartar 191 donacions que no han sigut aptes, deixant una xifra total de 1.426 persones donants. Malgrat tot, segueix sent la participació més àmplia, ja que els anys anteriors se'n van descartar 404 i 493 respectivament.\nEl rang d'edat que més ha donat durant aquest any és el de 46 a 55 anys amb 512 persones.Una de les novetats d'aquest 2021 ha estat la donació de medul·la òssia a partir del mes de juny. Per altra banda, aquest any s'han sumat 352 donants nous, una xifra inferior als anys anteriors.


Cinc instituts reben aquest any el segell de la Xarxa de Centres per la Igualtat | Joventut Reus\nCinc instituts reben aquest any el segell de la Xarxa de Centres per la Igualtat 27/09/2018 - 13:43\nAvui a cinc instituts de la ciutat se'ls ha concedir el segell de la Xarxa de Centres per la Igualtat, que els reconeix com a centres compromesos amb la incorporació de la perspectiva de gènere en el seu treball diari per contribuir a avançar en una societat més justa i equitativa.\nEls centres que han estat reconeguts són l'Institut Baix Camp, l'Institut Gabriel Ferrater i Soler, l'Institut Gaudí, l'Institut Josep Tapiró i l'Institut Roseta Mauri.\nEl segell de la Xarxa de Centres per la Igualtat s'atorga després que aquests instituts hagin realitzat una autoauditoria en matèria de coeducació, de manera que han avaluat les seves accions i n'han fet un retorn a l'Ajuntament de Reus. Els centres que han realitzat aquesta reflexió i han aportat resultats de com treballen la igualtat de gènere són els que han rebut el segell, que es lliura anualment en funció de la tasca realitzada.\nDonar eines i recursos als centres perquè puguin aplicar la perspectiva de gènere a tots els nivells.\nEl projecte en què treballen els instituts tot implicant el conjunt de la comunitat educativa es desenvolupa en diferents fases:\nImplicació de diferents joves de 4t d'ESO perquè facin de referents\nRetorn als centres des de la Regidoria de Participació, Ciutadania i Transparència sobre els punts forts i dèbils detectats quant a aspectes d'igualtat i coeducació\nFormació als referents i sensibilització als centres a partir de les propostes realitzades pels referents\nTrobades de coordinació i avaluació amb el professorat dels centres\nPossible col·laboració en un acte del programa del Dia Internacional de les Dones, que s'escau el 8 de març\nPreparació d'una activitat perquè els referents la realitzin durant una hora de tutoria\nRealització de l'enquesta “Baròmetre per la Igualtat: qüestionari a omplir pels referents”\nReunions de coordinació i avaluació amb el professorat\nLa xarxa va nèixer del projecte “Referents d'igualtat” i suposa un pas més, per tal que la prevenció de la violència masclista i les relacions abusives no es treballi únicament des de la perspectiva dels joves sinó a partir de la implicació de tota la comunitat educativa del centre. L’objectiu és crear una xarxa de centres de secundària que treballin per la igualtat i esdevinguin referents en igualtat.\nAixí, a més de continuar treballant amb els joves, es va confeccionar una guia pels centres on es donaven eines i recursos per aplicar la perspectiva coeducativa a tots els nivells, amb l'objectiu de potenciar actituds igualitàries al centres educatius, promoure la reflexió dins la comunitat educativa davant els comportaments abusius en les relacions de parella amb la intenció de reconèixer públicament els centres que treballin per assolir la igualtat entre dones i homes.\nAmb el lliurament del segell, l’Ajuntament de Reus reconeix públicament els centres que han adquirit el compromís per assolir la igualtat entre dones i homes, la eradicació dels micromasclismes, actituds sexistes i androcèntriques i la violència masclista, entre altres situacions.\nEl projecte s’impulsa de manera coordinada entre la regidoria de Participació, Ciutadania i Transparència, el Casal de les Dones i el Casal de Joves de Reus.\nL'acte de lliurament dels reconeixements ha estat presidit aquest dijous per l'alcalde, Carles Pellicer, i hi han assistit la regidora de Participació, Ciutadania i Transparència, Montserrat Flores, i la d'Ensenyament i Política Lingüística, M. Dolors Sardà.\nlogo xarxa igualtat.jpg\nCinc instituts reben aquest any el segell de la Xarxa de Centres per la Igualtat


Un any per a Terrassa 2022!\nPresentat el logo oficial del campionat\nEl compte enrere per la celebració de la Copa del Món FIH femenina de hockey Terrassa 2022 ja ha començat. L’1 de juliol de 2022, Espanya i els Països Baixos viuran un campionat amb les millors seleccions del planeta hockey. Una trobada que es farà a Terrassa i Amsterdam i per la qual avui falta just un any.\nAprofitant una data tan assenyalada, la Federació Internacional de Hockey (FIH), juntament amb la Real Federación Española de Hockey i la Reial Federació de Hockey dels Països Baixos (KNHB, per les sigles en neerlandès) han presentat el que serà el logo oficial del campionat. Una imatge que barreja els colors vermell i taronja, característics de les seleccions nacionals anfitriones, Espanya i Països Baixos, i que serà la imatge d’un esdeveniment que es farà de l’1 al 17 de juliol de l’any vinent. Dos països que ja estan classificats per la cita com a organitzadors, tal com Bèlgica, Anglaterra i Alemanya van classificar-se com a millors seleccions de l’EuroHockey del passat juny. Aquests cinc equips i onze més completaran els setze que participaran a l’esdeveniment femení més prestigiós del hockey mundial, que involucra cada quatre anys a les millors jugadores.\nPer tant, des d’avui mateix, totes les accions que es duguin a terme relacionades amb la competició duran aquesta imatge identificativa que segueix amb el format utilitzat en les darreres edicions. Per això, des de la FIH s’ha dissenyat un vídeo que presenta a la nova imatge d’una Copa del Món que s’acosta cada dia més al seu inici.\n“La FIH Hockey Women’s World Cup és l’esdeveniment femení de hockey més prestigiós. Estic convençut del magnífic esdeveniment que organitzaran Espanya i els Països Baixos, pel qual queda exactament un any. La FIH vol fer arribar el seu agraïment a les nacions organitzadores pel seu esforç i dedicació. Tinc la certesa que faran de manera conjunta un campionat memorable tant per a les jugadores com per als seguidors”, va manifestar el President de la FIH, el Dr. Narinder Dhruv Batra.\n“Per a la RFEH és un enorme privilegi i un repte poder organitzar a Terrassa la FIH Hockey Women’s World Cup 2022. Ho farem després de molts anys sense un esdeveniment de tan gran magnitud, en una clara aposta per l’esport femení. Estic segur que serà un èxit enorme a nivell esportiu, organitzatiu i de presència de públic a l’estadi”, va indicar el President de la RFEH, Santiago Deó.\n“Estem encantats, després del fantàstic EuroHockey 2021 celebrat al Wagener Stadion d’Amsterdam, d’organitzar conjuntament amb Espanya la FIH Hockey Women’s World Cup, just d’aquí un any. Estem esperant els equips que vindran a jugar al nostre país, on jugarà també la nostra selecció nacional, vigents campiones del Món”, va declarar Erik Gerritsen, CEO de la KNHB.


Salut i Higiene - Clínica Dental Mayo\nUna bona salut i higiene bucodental ens permetrà prevenir malalties en les genives i evitar les càries.\nConsells d'higiene bucal\nL’ideal és raspallar-se les dents després de cada menjar (desdejuni, esmorzar i sopar) i fer-ho a fons almenys una vegada al dia.\nDurant el somni disminueixen la producció de saliva i els moviments linguals, per la qual cosa s’afavoreix la formació de placa bacteriana. Mai hem d’oblidar-nos de rentar les dents abans de ficar-nos al llit.\nL’absència de dolor no significa que tinguem les nostres dents en perfectes condicions, per això li aconsellem que realitziuna revisió anual i una higiene dental professional en profunditat per a prevenir possibles anomalies bucodentals o poder detectar-les a temps.\nCom raspallar-se els dents correctament?\nLa forma correcta de raspallar les dents és amb moviments verticals, començant per la geniva, des de baix i cap a fora. També devem raspallar la cara exterior i interior de la dent.\nNetejar la part superior de les dents posteriors raspallant en forma de remolí insistentment. Així les fibres del raspall eliminen qualsevol resta de menjar i bacteris dels plecs de la dent.\nNetejar el coll de la dent i l’espai entre dent i dent ( espai intradental). En els casos en el qual el raspall no arribi als espais intradentales hem d’utilitzar seda dental o un raspall interproximal.\nUna vegada a l’any és necessari acudir al seu doctor o per a la revisió i una higiene dental professional que previndrà problemes bucodentals.\nProblemes de no tenir una\nbona salut i higiene dental\nEls mals hàbits de tenir una mala higiene bucodental pot causar-nos des d’una càries fins a malalties molt més greus per a la nostra salut. Les conseqüències que deriven d’una mala salut i higiene dental són:\nPossibilitat de patir halitosis\nSi ets dona, augmentes el risc de tenir un part prematur\nMajor probabilitat de sofrir artritis\nMajor probabilitat de sofrir infarts de miocardi\nSi ets diabètic, pots accelerar la teva malaltia\nSi ets esportista, pots sofrir més lesions musculars\nPossibilitat de patir gastritis crònica\nCàries Dental i la seva Influència a la Salut\nQuan haig de raspallar-me?\nCom pot eliminar la placa bacteriana?\nPer què haig de cuidar la meva higiene bucal?\nÉs millor usar un raspall elèctric?


«La Indigestión» i «Les variacions Bildelberg», les estrenes de la Sala Trono-Armanyà | NacióTarragona\n«La Indigestión» i «Les variacions Bildelberg», les estrenes de la Sala Trono-Armanyà\nper Redacció , 10 de gener de 2019 a les 19:04 |\nEl gestor i programador de la Sala Trono-Armanyà, Joan Negrié | ACN\nLa nova temporada de la Sala Trono-Armanyà estrenarà l'obra La Indigestión, d'Elisenda Guiu a l'abril i Les variacions Bildelberg, una nova producció del cabaret "irreverent i polític" de la Trono al maig. A banda d'aquestes dues estrenes, la programació ofereix nou espectacles més i ve marcada per la participació d'actors del territori. "Treballem molt perquè els artistes tarragonins i del Camp de Tarragona tinguin un espai per exhibir les seves propostes temporals", ha subratllat aquest dijous el seu gestor, Joan Negrié, durant la presentació de la programació.\nEt vindré a tapar obrirà la programació\nLa Trono aixecarà el teló a principis de febrer amb la funció Et vindré a tapar, sota la direcció de Roger Ribó -una proposta que compta amb la col·laboració d'Òmnium Cultural-. i amb l'espectacle Al sostre, de Nigel Planer. Aquest s'aturarà a Tarragona, amb tres representacions el 8 i 9 de febrer, després d'estrenar-se a l'Escenari Joan Brossa de Barcelona.\nDe fet, les dues obres que arrenquen temporada a la Trono són conegudes pels programadors. Et vindré a tapar va pujar a l'escenari fa tres temporades, però la seva vigència ha fet que es programi de nou, segons Negrié. L'obra commemora el 80è aniversari del final de la Guerra Civil espanyola i relata el viatge de tres amigues a la recerca del marit desaparegut d'una d'elles en el conflicte bèl·lic. La proposta es podrà veure els dies 1, 2 i 3 de febrer.\nTambé es representarà la producció pròpia Al Sostre, dirigida per Nigel Planer i interpretada per Oriol Grau i Pau Ferran. "La volem recuperar aprofitant que ve de Barcelona i que comença la gira per Catalunya", ha apuntat Negrié, després que el maig passat la funció obtingués bones xifres d'ocupació. En aquest cas, l'obra narra a través dels personatges d'en Lapo i Loti la construcció de la Capella Sixtina de Miquel Àngel. Amb aquest espectacle es vol apropar el públic jove als teatres i s'han previst passis els dilluns i dimarts pels alumnes dels batxillerats artístics.\nEl 16 i 17 de febrer arriba a la Trono A.K.A (Also Known As), guanyadora dels premis Butaca al millor text original per Daniel J. Meyer, al millor espectacle de petit format, a la millor direcció per Montse Rodríguez i al millor actor per Albert Sálazar. "És una meravella d'espectacle, el triomfador contra tot pronòstic - dels Butaca- i està deixant clar que les sales petites estan trepitjant fort", ha asseverat el programador. La proposta teatral tracta la violència de gènere, els conflictes juvenils i la immigració.\nLa tarragonina Noèlia Pérez, amb la companyia Cashalada de València, oferirà Two Ladies Or Not Two Ladies, un cabaret tragicòmic, ple d'humor, gamberrisme i tendresa. És la història d'una diva de la cançó i d'una pianista en la seva gira mundial, una oda a la supervivència i a la passió que recorda que sense amor no som ningú. A més, el programador explica que amb la nova ubicació de la sala la programació ha fet un "salt de qualitat, atès que ara les companyies poden actuar amb tota la infraestructura del muntatge.\nAl març pujaran a l'escenari Mort a les cunetes, de David Pintó i Joan Valentí, una obra representada al Teatre l'Aurora d'Igualada, i No m'oblideu mai, de Llàtzer Garcia, de la Sala Platea de Girona. Totes dues propostes s'intercanviaran amb la producció Al sostre per promoure circuits entre les sales petites. Al març també es representaran les funcions He vist balenes, de Xavi Nuñez, de la companyia mallorquina La Impaciència, i Llueven vacas, dels madrilenys la Casa Be.\nAlpenstock, de Rémi de Vos, dirigida per Ricard Soler, està programada pel 5 i 6 d'abril. "És una crítica brutal a la societat del benestar", ha explicat Negrié. I és que es tracta d'una comèdia boja i absurda, una farsa que arrossega a l'espectador cap a una espiral d'humor negre.\nIndigestión es representarà els dies 12, 13 i 14 d'abril L'obra, dirigida per Elisenda Guiu i interpretada pels actors Julio Alonso i Paloma Arza, narra la història d'un matrimoni que, a partir d'un fet anecdòtic, posa en entredit la seva escala de valors.\nLa Trono tancarà temporada amb l'estrena de la producció pròpia Les variacions Bildelberg. Segons el seu programador, el club Bildelberg torna amb les "últimes notícies polítiques' d'un cabaret "irreverent". Les representacions es faran del 10 al 26 de maig.\nGeneral, Sala Trono-Armanyà, Tarragona, programació, Joan Negrié


Victòria contundent de Moisés Bernárdez\n28 febrer 2021 11:11\nJoan Sans fou el clar dominador de les dues mànigues disputades de la categoria aleví de 60 cc\nMiquel A.LLABRÉS. | 04 octubre 1999\nÉs la primera vegada que es disputa una prova sènior del campionat d'Espanya de motocròs (l'any passat se'n disputar una de júnior) i realment no va decebre en absolut el públic assistent, que va ser molt nombrós. A més hi hagué una gran assistència d'autoritats.\nEl circuït Fora Vila de Muro va ser el testimoni d'una jornada en la qual es disputaren curses de categories totalment separades per edats, la d'alevins, en la qual participaven al·lots que tenien devers 10 anys d'edat i la sènior, que és la categoria més alta d'aquest esport. Els pilots de cadascuna d'aquestes categories varen disputar dues mànigues diferents, la mitjana de les quals era la que donava el nom del guanyador absolut de la prova.\nPel que fa a la categoria d'alevins, les dues mànigues cal destacar la gran actuació del pilot mallorquí Joan Sans Juan, que va guanyar les dues mànigues de la prova amb un domini absolut des de l'inici d'ambdues curses, però al final el pilot que va segon a les dues rondes, Rubén Retuerta, és el que es va adjudicar el triomf absolut en aquest Campionat d'Espanya en la categoria de motos de 60 cc.\nQuant a la categoria sènior, primer de tot cal destacar que els pilots mallorquins varen tenir una actuació discreta i l'esperat retorn de José del Barrio va ser bastant gris, ja que es va retirar a ambdues mànigues quan ja es trobava molt despenjat del grup capdavanter; el mallorquí millor qualificat va ser Antoni Sacarés que va arribar en la posició dotzena i ja en el lloc 17è va quedar Gabriel Pons.


Katharinahof Ferienpension Sibratsgfall Àustria - Ofertes d'hotels amb els MILLORS DESCOMPTES EN LÍNIA Fer un comentari al lloc web\nKatharinahof FerienpensionDorf 14, Sibratsgfall, Sibratsgfall, Àustria, 6952 - Veure al mapaExcel·lent8,7Basada en80comentarisKatharinahof FerienpensionVeure més fotos"Nature, views, breakfast, kindness, weather"ReinerBelgiumVeure més fotosVeure totes les 43 fotosMolt bona ubicació 8,9Veure al mapa8,9UbicacióParticularitats que li encantaranWi-Fi gratuït en totes les habitacionsjardíaparcament de cotxessala de jocs\nSobre l'allotjamentDescripcióDissenyat tant per oci com per negoci, Katharinahof Hotel Pension està situat idealment a Sibratsgfall; una de les localitzacions més populars de la ciutat. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. Katharinahof Hotel Pension ofereix un servei impecable i compleix amb totes les exigències dels més experimentats viatgers. L'hotel ofereix accés a una gran gama de serveis, inclosos Wi-Fi gratuït en totes les habitacions, express check-in/check-out, aparcament de cotxes, restaurant, premsa. L'ambient de Katharinahof Hotel Pension es reflexa en cada habitació. calefacció, escriptori, balcó/terrassa, aparell de televisió LCD/pantalla de plasma, plat de dutxa són només algunes de les comoditats a la vostra disposició. Bany, esquí, parc infantil, billar, jardí de l'hotel, són llocs ideals per a relaxar-se després d'un llarg dia. Gaudeixi d'incomparable serveis i d'una localització de prestigi a Katharinahof Hotel Pension.Mostrar mésCaracterístiquesAccés a InternetWi-Fi gratuït en totes les habitacions Desplaçamentaparcament de cotxes Fitnes i recreaciósala de jocs Coses a fer, maneres de relaxar-seesquíjardí Serveis i comoditatsBotiguescaixer automàticzona de fumadorsAccésentrada/sortida [exprés]s'admeten animals de companyia Disponible a totes les habitacionsempolles d'aigua de cortesia Mostra MenysPolítiquesEls llits supletoris depenen de l'habitació escollida. Consulti la capacitat de l'habitació individual per obtenir-ne més informació.Al reservar més de 5 habitacions, poden aplicar-se diferents condicions i suplements addicionals.Mostrar mésAvís importantCal que informeu el Katharinahof Ferienpension de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació.


Alice – FINAL | Lliga de MicroRelataires Catalans\nAlice – FINAL\nTema: Lliure (relat escollit de la temporada)\n3 thoughts on “Alice – FINAL”\n28/11/2016 at 17:15\nDono el meu vot a aquest microrelat genial. És profund i terrible. Només d’imaginar-me l’obra de l’Alice pel terra se’m posen els pèls de punta. Et fa pensar que poc que coneixem de vegades a les persones més properes.\n01/12/2016 at 19:44\nHe tingut fantàstics déja vus (o déja lus) amb tots dos relats i trobo que tots dos participants han fet una bona tria i una gran temporada. Així que, en aquest enfrontament, reparteixo un vot per a cada participant.\n02/12/2016 at 20:20\nEl millor relat de la temporada de cadascun dels dos finalistes, com era d’esperar, és impressionant. I ho són els dos. I no ho és un més que l’altre. I no tenen res a veure ni es poden comparar. Per això vull premiar-los a tots dos amb un vot. Primer, perquè s’ho mereixen. Segon, perquè ja votaré un dels dos texts que han presentat en la gran final per desfer aquest doble vot que faig ara. Felicitats companys.


La parcel·la esportiva podrà competir fins al 30 de juny\nTècnics i jugadors no saben res del seu futur immediat\n2 min. Barcelona 10/05/2011 14:36\n260x366 Junyent, al centre de la imatge / PERADELLEIDA.COM Junyent, al centre de la imatge / PERADELLEIDA.COM\nLa Unió Esportiva Lleida SAE surt a subhasta dels seus actius per procedir a la liquidació de l'entitat, tal com estava marcat en el procés concursal. El jutge Eduardo Enrech ha decretat la venda de la plaça esportiva del club i ha concedit, a la vegada, un permís especial per competir fins al 30 de juny, en el cas que el primer equip del Lleida disputi l'ascens a Segona A, fet que passa per una remota carambola a la darrera jornada i una obligada victòria contra l'Hospitalet.\nEls administradors concursals Àngel Miró, Miguel Ángel Alonso i Xavier Carrera seran fins a la data esmentada els responsables del Lleida en l'àmbit directiu, en substitució de la fins ara presidenta, Anabel Junyent, que ha quedat inhabilitada del càrrec i de les seves anteriors funcions.\nA la plantilla estan desinformats i Junyent vol comprar el club\nEn tot aquest procés, els tècnics de la primera plantilla, amb Emili Vicente al capdavant, i els jugadors que formen el planter de la Unió Esportiva a Segona B no tenen constància de cap decisió sobre el seu futur, la liquidació de deutes pendents ni cap proposta de sortida negociada de l'entitat. A la vegada, Anabel Junyent va sorprendre fa pocs dies amb la possibilitat de ser ella mateixa l'encarregada de comprar els actius del Lleida i garantir el futur competitiu de l'entitat a una divisió encara per determinar.


Codorniu avisa que analitzarà el risc d'una eventual independència "per responsabilitat empresarial" ! ACN ! directe!cat\nAlt Penedès Divendres, 6 d'octubre de 2017 13:59 h\nCodorniu avisa que analitzarà el risc d'una eventual independència "per responsabilitat empresarial"\nEl grup vitivinícola no ha pres cap decisió ferma però lamenta que empreses catalanes hagin de "pagar les conseqüències" de la situació política actual\nACN Sant Sadurní d'Anoia.-Codorniu ha assegurat que analitzarà el risc que suposa per ells una possible declaració d'independència. Davant la probabilitat d'un trasllat de domicili social, des de la companyia han explicat, en declaracions a l'ACN, que seria una decisió difícil de prendre, però que "s'ha de valorar", ja que el grup té "una responsabilitat empresarial". En aquest sentit, la direcció general de Codorniu no descarta posar sobre la taula "el risc econòmic global" que existeix amb l'actual escenari polític. L'empresa vitivinícola també ha lamentat que aquesta crisi afecti "indirectament a tots els empleats, clients, proveïdors o col·laboradors" que treballen amb Codorniu repartits per tota la geografia espanyola. "És inconcebible que empreses catalanes, amb ànim de generar llocs de treball i riquesa en tot el país hagin de pagar les conseqüències d'aquesta situació", han destacat.\nEl grup també ha insistit en el seu comunicat en què són "una empresa catalana i també espanyola, la més antiga del país, des de 1551", i han aclarit que no estan "units a l'independentisme" i que no tenen "res a veure amb aquest procés polític, ni cap altre" .


Ràdio Balaguer - El Teatre Municipal de Balaguer proposa una oferta exclusiva del programa Platea Jove per l'obra Jerusalem que es representarà aquest diumenge 15 de març. Amb els preus reduïts es vol incentivar la presència de joves al teatre.\nEl Teatre Municipal de Balaguer proposa una oferta exclusiva del programa Platea Jove per l'obra Jerusalem que es representarà aquest diumenge 15 de març. Amb els preus reduïts es vol incentivar la presència de joves al teatre.\nLa paeria de Balaguer ofereix per a l'obra de teatre Jerusalem que es representarà aquest diumenge al Teatre Municipal de Balaguer una oferta exclusiva programa platea jove.\nL'obra de teatre de caire professional JERUSALEM, dirigida per Julio Manrique i interpretada, entre d'altres, per PERE ARQUILLUÉ, forma part del programa PLATEA JOVE BALAGUER que ofereix uns descomptes exclusius a alumnes, professors i personal no docent dels centres educatius de secundària de la ciutat de Balaguer.\nQuè ha de fer el centre?\n1.- Fer difusió de l'oferta als alumnes, professors i personal no docent\n2.- Fer difusió a les xarxes socials del centre i etiquetar al @TeatreBalaguer (instagram, twitter, facebook). Adjuntem el cartell amb l'oferta. Enllaç del clip promocional: https://youtu.be/Mx6JddAZtYY\n3.- Apuntar a la gent que pugui estar interessada\n3.- Enviar el divendres dia 13 de març un correu electrònic amb el llistat d'interessats/des en la proposta\nQuè han de fer els interessats?\n1.- El diumenge 15 de març, de 17.15 a 17.45 h, adreçar-se a la taquilla del Teatre Municipal per tal d'acreditar-se, pagar i recollir les seves entrades amb descompte.\nLa diferència de preus és que per al públic en general, el cost de les entrades és de 25 € a platea i 22 € a l'amfiteatre. Per als centres de secundària de Balaguer, el preu exclusiu és de 12,50 € a platea i 11 € a l'amfiteatre.


Èxit de participació de la Festa Major de Mollet - Mollet a mà\nÈxit de participació de la Festa Major de Mollet\nDurant els dies de Festa Major s’han organitzat més de 85 activitats de les quals més de 20 han estat destinades als infants.\nDilluns, 27 d'agost de 2012 | 20:01h\nLa festa va tancar amb un doble final: el tradicional Ball amb l’Orquestra Internacional Maravella a l’envelat, ubicat per primer cop al pavelló de Riera Seca, i un concert amb Hotel Cochambre, que va omplir Can Mulà amb més de 4000 persones.\nMollet ha celebrat la Festa Major d’estiu del 18 al 21 d’agost. La gran participació en totes les activitats ha estat la característica més destacada d’aquesta festa. Les activitats amb major participació han estat les desenvolupades al parc de Can Mulà. La nit de les Colles amb Universal Rockers, el grup molletà The Murphies i Dr.Calypso va aplegar prop de 2500 persones; més de 1500 van gaudir del concert amb l’Orquestra Cimarron i Dj Albert Maya; l’Orquestra Maravella i Hotel Cochambre van aplegar més de 650 i 4000 respectivament. El castell de focs, des del parc de Ca l’Estrada també ha estat una de les activitats més concorregudes.\nPer una altra banda, cal destacar l’èxit de públic que van tenir els concerts de nit de jazz a la terrassa del Museu Abelló els quals van omplir tota la seva capacitat amb una assistència de 180 persones. Els actes de les colles de Morats i Torrats com el Tapes Tour de Morats, el Torretasques dels Torrats també van comptar amb una gran afluència de públic.\nEnguany, després de sis anys de victòria dels Torrats, la colla guanyadora en la competició de colles ha estat la de Morats.\nUn altre clàssic de la Festa Major de Mollet que també va aplegar un públic molt nombrós va ser el pregó, a la plaça Prat de la Riba. Jordi Amenós la veu de la Festa Major molletana durant 8 anys va ser l’encarregat de donar el tret de sortida de la festa amb el seu pregó. A més, aquesta edició de la Festa Major de la ciutat ha incorporat un nou espai festiu: el parc de les Pruneres on s’ha projectat una doble sessió de Cinema a la Fresca, activitat infantil i familiar proposada pel Consell d’Infants que va ser seguida per un públic molt nombrós.\nFesta Major solidària: A prop de 1300 euros per als bancs d’aliments de la ciutat i rècord d’Acapte de Sang


La família del Grup Social ONCE a Catalunya se suma al repte de donar 111.111 quilos d’aliments - ONCE Noticias de Catalunya\nLa família del Grup Social ONCE a Catalunya se suma al repte de donar 111.111 quilos d’aliments\nLa gran família del Grup Social ONCE es va bolcar en les últimes setmanes per tal d’aconseguir el seu propòsit de reunir 111.111 quilos d'aliments per tractar de pal·liar els efectes de la pandèmia sobre moltes famílies en situació de dificultat.\nEls treballadors i treballadores de totes les àrees d'ONCE, Fundació ONCE i ILUNION de Catalunya, conjuntament amb els afiliats i amb tota la gran família de l'Organització, van participar en aquesta enorme iniciativa de recollida d'aliments no peribles que impediran que moltes famílies pateixin la manca d'aliment en els pròxims mesos, davant els greus desequilibris socials generats per la pandèmia. Van recaptar més de set tones (7.267 quilos) que es va entregar, el passat 17 de desembre, als Bancs d’Aliments de Barcelona, Girona, Lleida i Tarragona.\nA Barcelona, Enric Botí, delegat territorial de l’ONCE a Catalunya, i David Bernardo, president del Consell Territorial, van entregar a Lluís Fatjó-Vilas, director del Banc d’Aliments de Barcelona, més de cinc tones d’aliments recollides a la Delegació Territorial de l’ONCE a Barcelona.\nA Lleida, Marcelino Cid, director de l’agència de l’ONCE a Lleida, va fer l’entrega a Oriol Berenguer, director del Banc dels Aliments a Lleida, dels 250 quilos d’aliments recollits a l’agència de l’ONCE a Lleida.\nA Tarragona, Raquel Saavedra, directora de l’ONCE a Tarragona i Rafaela Pérez, vicepresidenta primera del Consell Territorial de l’ONCE a Catalunya, van entregar a Guadalupe Villazón, coordinadora del Banc d’Aliments a Tarragona, els 750 quilos d’aliments recaptats a les comarques tarragonines pel Grup Social ONCE.\nI a Girona, Francisco Rodríguez, director de l’agència de l’ONCE a Girona, va lliurar a Joan Jorbà, vicepresident del Banc dels Aliments a Girona, els gairebé 1.200 quilos d’aliments recollits a l’agència de l’ONCE a Girona.\n“Una Organització com l’ONCE, que rep cada dia la solidaritat de la ciutadania catalana, té l’oportunitat de tornar a la societat una part del que rep i d’estar al seu costat. Són, per tant, ‘Tones de compromís’ per ajudar als que més ho necessiten. No podem ni volem imaginar una sola llar a Catalunya amb la nevera buida i amb nens o gent gran sense accés a una alimentació bàsica", afirmà Enric Botí, delegat territorial de l'ONCE a Catalunya.\nLa iniciativa, llançada pel president del Grup Social ONCE, Miguel Carballeda, a instàncies del Comitè Intercentres de l'Organització, tenia l'objectiu de les gents de l'Organització de retornar a la ciutadania si més no una mica del que aporten cada dia amb la seva confiança.\nLa campanya de recollida estava planejada per arribar a la xifra simbòlica de 111.111 quilos d'aliments per lliurar entre desembre i principis de febrer, però l'èxit de la iniciativa ha generat que es lliurin aquests primers més de 111.000 quilos, a l'espera d'una quantitat similar al febrer.\nEs tracta d'aliments de primera necessitat no peribles, com ara, arròs, pasta, sucre, oli, llegums, conserves, productes infantils..., que s'han recollit en tots els centres de treball de Grup Social ONCE.\nAmb el primer lliurament culmina la primera fase, però s'obre la segona, que finalitzarà l'11 de febrer de 2021, i es lliurarà uns dies després, per pal·liar els efectes de la pujada de febrer a les famílies afectades.\nL'objectiu segueix sent el mateix i es pot seguir aportant en els centres i, s’hi ha dificultat per a desplaçaments, en un compte corrent (Banc Santander ES70 0049 1892 62 2313304241), on les donacions es convertiran igualment en aliments.


Curs d'atenció sociosanitària a persones dependents - fiss. Formació i Serveis\nCurs d’atenció sociosanitària a persones dependents\n23 07 2020 | Cursos\nSi vols treballar cuidant a persones dependents, t’oferim la possibilitat de formar-te gratuïtament per aconseguir-ho. Amb aquest nou curs que organitzem des de FiSS, cofinançat al 100% pel Servei d’Ocupació de Catalunya i el Ministerio de Empleo y Seguridad Social, tens a l’abast totes les eines per desenvolupar després en una feina del tot necessària a l’actual societat. A més, el curs inclou pràctiques a empreses que et facilitaran encara més l’aprenentatge. Truca al 977 211 221 i t’informarem i et podràs inscriure.


Consorci Corporació Sanitària Parc Taulí de Sabadell - El programa ‘Viure a casa’ del Parc Taulí rep un nou ajut de l’Obra Social “la Caixa” per a l'atenció de pacients amb trastorn mental greu\nPer segon any consecutiu, l’Obra Social “la Caixa” ha realitzat una col•laboració que fa possible la continuïtat del programa ‘Viure a casa’ desenvolupat pel Parc Taulí. L’objectiu del programa és el de promoure i millorar el nivell d’autonomia personal dels pacients inclosos en el programa Trastorn Mental Greu del Servei de Salut Mental Parc Taulí que viuen al domicili, ja sigui sols o acompanyats de familiars. El programa ‘Viure a casa’ es va iniciar l’abril de 2015 i, des de llavors, s’han atès 11 pacients al seu domicili. Amb la renovació de l’ajut, 15 nous pacients es veuran beneficiats per aquest programa.\nEl Centre de Salut Mental Parc Taulí atén prop de 6.000 pacients cada any amb algun diagnòstic considerat trastorn mental greu. D’aquests, aproximadament uns 800 presenten una manifesta tendència a la cronicitat i al deteriorament funcional important, i són inclosos en el programa Trastorn Mental Greu (TMG). Actualment, un 70% d’aquestes persones incloses en el programa TMG de Salut Mental Parc Taulí tenen el diagnòstic d’esquizofrènia o altres psicosis.\nL’equip del programa ‘Viure a Casa’ està format per un monitor/a i el/la treballador/a social que atén al Centre de Salut Mental a la persona candidata. El pla de treball individualitzat específic per incloure al candidat al programa el realitzen els professionals de Psiquiatria, Infermeria i Treball social que segueixen el cas de manera ambulatòria. La priorització dels diferents casos la fa la coordinadora del Programa Viure a Casa, que concentrarà les diferents peticions realitzades des dels diferents equips d’atenció al trastorn mental greu.\n‘Viure a casa’ amb més autonomia i qualitat de vida per al pacient i per a les seves famílies\nLa finalitat del programa ‘Viure a casa’ es centra en ajudar a adquirir hàbits, habilitats i comportaments que propiciïn l’augment de la funcionalitat i la pròpia autonomia del pacient, l’estructuració de les activitats de la vida diària, la mediació amb el seu entorn, el coneixement dels equipaments disponibles al barri que siguin útils a l’usuari/a i ajudar-los a accedir a aquest recursos.\nEls usuaris són persones incloses en el programa TMG, majors de 18 anys, estables psicopatològicament i amb capacitat cognitiva suficient per poder desenvolupar les activitats necessàries de la vida diària mitjançant el suport del monitor del programa.\nLa valoració feta durant el primer any de funcionament del programa ‘Viure a casa’ ha estat molt positiva: les famílies agraeixen el suport i els pacients i familiars han acceptat de bon grat les orientacions i pautes en relació a l’organització de les tasques del domicili, aconseguint també la incorporació dels pacients als recursos comunitaris (cursos, activitats educatives...). No en va, en el naixement d’aquesta iniciativa hi van participar de manera activa les pròpies associacions de pacients i familiars. Sempre millor ‘Viure a casa’!


Ricardo Rocha és un exfutbolista i entrenador brasiler, nascut a Recife l'11 de setembre de 1962. Com a futbolista, jugava de defensa. Va militar a diversos clubs de la lliga brasilera, com el Recife, el Sao Paulo o el Fluminense. També va militar a l'Sporting de Portugal, al Reial Madrid i al Newell's Old Boys argentí. Després de la seua retirada com a futbolista, ha entrenat a l'equip brasiler del Santa Cruz en dues ocasions: el 2001 i el 2007.\nRicardo Rocha és un exfutbolista i entrenador brasiler, nascut a Recife l'11 de setembre de 1962. Com a futbolista, jugava de defensa. Va militar a diversos clubs de la lliga brasilera, com el Recife, el Sao Paulo o el Fluminense. També va militar a l'Sporting de Portugal, al Reial Madrid i al Newell's Old Boys argentí. Després de la seua retirada com a futbolista, ha entrenat a l'equip brasiler del Santa Cruz en dues ocasions: el 2001 i el 2007. (ca)\nRicardo Roberto Barreto da Rocha (ca)\nfreebase:Ricardo Roberto Barreto da Rocha


Bojan Dubljevic: “Orgullós dels 5.000 punts, però el que més m'importa és que juguem bé”\nEn la victòria en la pista del Montakit Fuenlabrada, el capità de Valencia Basket Bojan Dubljevic es va convertir en el segon jugador de la història de l'entitat a superar els 5.000 punts anotats com taronja. Una cosa que segons revelava el pivot montenegrí “significa molt per a mi, estic molt orgullós per això. Ser el segon màxim anotador d'un gran Club com Valencia Basket és una cosa increïble”.\nA més de ser el segon en l'històric d'anotació, Bojan Dubljevic ja és el millor de la història en competicions europees amb 1.802 punts, als quals afig 3.031 en la Liga Endesa, 139 en la Copa del Rei i 30 de la Supercopa Endesa per a un total de 5.002 punts amb Valencia Basket. Una xifra que li col·loca a 587 punts del cim, en la qual Rafa Martínez és l'únic jugador que li falta per passar.\nMalgrat la importància d'esta fita estadística, Dubljevic deixa molt clar que “per a mi el més important ara és que nosaltres juguem bé i no m'importa si he d'ajudar en defensa o en atac, però el que més m'importa és que l'equip jugue bé”.\nDesprés de trencar la seua mala ratxa com a visitant en la Liga Endesa, Valencia Basket es prepara des d'este matí per a intentar sumar el primer triomf com a visitant en la Turkish Airlines Euroleague en la pista del Zalgiris Kaunas (divendres 13, 19:00h, Zalgirio Arena, DAZN). El capità recorda que “jugar contra ells en el seu camp és molt difícil, és una de les pistes més dures d'Europa. Però tenim temps per a preparar-nos i provar-nos que podem guanyar el partit”.


La Setmana Santa arrenca a Lleida amb el pregó de fra Joaquin Millán | Bisbat de Lleida\nInici » La Setmana Santa arrenca a Lleida amb el pregó de fra Joaquin Millán\nEl bisbe de Lleida, Mons Joan Piris; del prior de la Congregació dels Dolors, i del president de la Confraria de Nostra Senyora de la Mercè, Serafí Álvarez, van assistir a l’acte que es va celebrar al Teatre Municipal de l’Escorxador, on també hi havia les primeres autoritats locals.\nL’alcalde Àngel Ros va glossar sobre el pregoner i va subratllar el seu treball en l’atenció a les persones i els centres d’acolliment, amb persones entre reixes i en cases de família. Va afegir que s’ha dedicat als més pobres en barris difícils. En les paraules sobre el pare mercedari Millán, va insistir que, després de ser rector en diverses parròquies de l’Ordre de la Mercè, fa 9 anys que és a la Mare de Déu de la Mercè a Lleida proclamant l’evangeli i practicant-lo amb nois i joves del barri de la Mariola.\nEn la presentació de fra Joaquín Millán també va remarcar els seus 50 anys de sacerdot i els 65 anys que ha estat a l’Ordre de la Verge de la Mercè.\nLa regidora de Cultura, Montse Parra, va recordar que a Lleida es fa des de fa uns anys un programa unitari dels actes de Setmana Santa amb les confraries i grups processionals de la ciutat. I va destacar el concert d’aquesta tarda a la Catedral Nova sobre el V Centenari del Naixement de Santa Teresa de Jesús.\nEl pregoner va compartir amb els assistents la seva interpretació de la Setmana Santa d’una manera especial, ja que el seu pregó va consistir en la representació de la dramatització i l’ensenyança dels Set Dolors de la Verge, contextualitzats en la interpretació de la Setmana Santa en la realitat social del món actual.\nL’actuació va comptar amb textos personals del pregoner.\nEl grup Veus en vers també va recitar poemes de Setmana Santa de Blai Bonet.\nLa Real i Venerable Congregació de nostra Senyora dels Dolors de Lleida i la Venerable Congregació de Nostra Senyora de la Mercè van presentar el pregó, convidant tothom a viure i sentir aquests dies de reflexió i de recolliment.\nAbans del pregó, les autoritats locals van visitar la mostra del procés de creació del cartell de Setmana Santa, que enguany signa Ramon Gabriel i que es pot veure al vestíbul del teatre fins al 7 d’abril.


“L’establishment literari és endogàmic, necrofílic i centralista” | Bernat Puigtobella\n“L’establishment literari és endogàmic, necrofílic i centralista”\nAvui Edicions Proa ha presentat a la premsa dos premis de Santa Llúcia, Refraccions d’Hilari de Cara, Premi Carles Riba de poesia, i Gent que tu coneixes, de M. Mercè Cuartiella, Premi Mercè Rodoreda 2014. Tots dos escriuen des de la perifèria. L’un des de Mallorca, l’altra des de Figueres, i han coincidit a dir que viure lluny de Barcelona els condemna a una certa invisibilitat.\nM. Mercè Cuartiella i Hilari de Cara al Silenus\nFa uns dies Hilari de Cara es deixava anar en un post demolidor a facebook en què criticava l’establishment literari català, que qualificava d’endogàmic, necrofílic i centralista. Hilari de Cara es despatxava amb noms i cognoms… però avui el post ja ha desapergut. Sebastià Benassar l’ha burxat durant la roda de premsa i el poeta ha acabat buidant el pap. I ho ha fet al bar Silenus, que ha estat durant anys el bar on s’han celebrat les rodes de premsa de Grup 62, una mena de temple sacrosant de l’establishment barceloní, on avui l’editor Josep Lluch ha convocat la premsa a fer un 2×1 (2 croissants i un cafè) amb De Cara i Cuartiella.\nHilari de Cara ha publicat narrativa i poesia, tant a Barcelona (Quaderns Crema) com a Mallorca (El Gall Editor). Ara torna a publicar al Cap i Casal, a Proa i amb el premi Carles Riba sota el braç. “En aquest país si vas en cadira de rodes o estàs a punt de morir-te et fan un cas extraordinari. Vivim en un país dominat per la necrofília”. L’autor de Refraccions també ha lamentat que només puguem tenir una figura per a cada cosa, un poeta nacional, un novel·lista nacional… També ha carregat contra l’endogàmia. “Si no et bellugues per la capital ni vas a les presentacions dels amiguets, no tens res a fer, perquè es repartiran els premis entre ells.”\nMercè Cuartiella, que avui ha presentat el recull de contes Gent que tu coneixes, viu a l’Empordà i també ha constatat que des de la perifèria és difícil captar l’atenció, sobretot si no escrius en mitjans nacionals ni vas a actes literaris. “Si tens un entorn, aconsegueixes unes coses. Si, en canvi, et quedes a casa, n’obtens unes altres”, ha dit Cuartiella. “És una opció de vida”.\nDels seus llibres en farem ressenya ben aviat a Núvol. Avui tots dos participen en una tertúlia amb Joan Carreras, premi Sant Jordi d’enguany amb L’àguila negra, que se celebrarà a la seu d’Òmnium a les 20h.\nGuillem Puig el 2 març 2015 a les 20:09 ha dit:\nNo els falta raó, als dos escriptors. País de comportament mafioset provincià, que neda en la mediocritat més absoluta. Els autors potents catalans rarament els coneixereu perquè la secta no us els deixarà conèixer, perquè de fet ni ella mateixa es molesta a conèixe’ls, ocupats com estan a riure’s les gràcies, elogiar-se hipòcritament des del desinterès real i la ignorància. I no s’albira ni un bri de canvi a l’horitzó. Un naufragi. Quan penso en Catalunya només em ve al cap una idea: glu-glu.


Valenciaport agilitza el pagament de les factures de proveïdors per a pal·liar els efectes de la pandèmia | Valencia Extra\nValenciaport agilitza el pagament de les factures de proveïdors per a pal·liar els efectes de la pandèmia\nL’Autoritat Portuària de València (APV) ha agilitat el pagament de les factures de proveïdors per a pal·liar els efectes de la pandèmia de coronavirus. Per a això, ha habilitat diverses adreces de correu electrònic per a l’enviament i recepció de factures de proveïdors/creditors i per a accelerar els tràmits de comptabilització i pagament.\nSegons ha informat l’entitat en un comunicat, a causa de les circumstàncies actuals per la pandèmia ocasionada per la Covid-19, i seguint les mesures de prevenció de contagis recomanades per les autoritats sanitàries, l’APV ha establit que, mentre persistisca l’estat d’alarma, l’enviament de les factures de proveïdors/creditors a la Unitat Organitzativa de Gestió Econòmic Financera (E-F) es realitzarà a través d’una sèrie de correus electrònics.\nL’APV es compromet a conformar les factures, “en la mesura que siga possible, amb la celeritat més gran”, per a així escurçar el període de pagament a proveïdors i contribuir així a pal·liar els efectes negatius de la pandèmia.\nInternament, per a la validació de les factures, l’APV podrà utilitzar el fitxer pdf que arriba per correu electrònic des de FACe, pujant-ho a e-signa per a la seua signatura. Una vegada signada, s’haurà de remetre per correu electrònic. En el cas que ja existisquen factures signades a paper pendents de remetre a E-F, s’escanejaran i s’enviaran també per correu electrònic.\nSi per qualsevol motiu tècnic intern de l’APV no fóra possible signar amb e-signa algunes de les factures, la conformitat s’expressarà sobre el cos electrònic de l’email. Els correus són jpompilio@valenciaport.com, lsoriano@valenciaport.com i vballester@valenciaport.com.


PD:Dret de Societats\nNom de l'assignatura: Dret de Societats\nCodi de l'assignatura: 569337\nCoordinació: Rafael Guasch Martorell\n— Analitzar en profunditat algunes de les matèries actualment més importants del dret de societats.\n— Estudiar els blocs temàtics essencials del dret de les societats de capital.\n— Identificar les principals problemàtiques que sorgeixen en l’estudi de cada bloc temàtic.\n— Estudiar els blocs temàtics des d’una perspectiva teoricodogmàtica i des d’una perspectiva de la praxis de les societats, tenint-hi en compte la distinció entre el règim jurídic de societats cotitzades i les no cotitzades.\n1. Societats de capital\n* 1. Concepte i característiques de les «societats de capital»\nDenominació, nacionalitat i domicili\nLa societat unipersonal i els grups de societats\n2. Constitució i aportacions societàries\nL’escriptura de constitució. La inscripció registral\nLa constitució successiva de la societat anònima\nLa nul·litat de la societat\nLes aportacions socials. Aportacions dineràries i no dineràries\n3. Estructura financera i finançament de les societats de capital\nEl desemborsament i les prestacions accessòries\nEls drets del soci\nLa representació de les accions. Adquisició originària i transmissió de les accions\n4. Els òrgans de les societats de capital\nL’administració de la societat\n5. Dissolució i liquidació de les societats de capital\nDissolució i concurs\nDissolució per causa legal o estatutària\nDissolució per mer acord de la junta general\nSocietat en liquidació. Especialitat de la liquidació concursal\nDivisió del patrimoni social\nLa metodologia de l’assignatura comprèn 54 hores de sessions presencials. A les sessions hi ha exposició del docent i debat amb l’alumnat sobre els continguts de la matèria, i sobre els problemes que planteja en la concepció teòrica i en l’aplicació pràctica.\nEl sistema ordinari d’avaluació és l’avaluació continuada (AC), en què es considera una evidència avaluadora qualsevol activitat formativa feta per l’estudiant, segons la pauta proposada en la programació de cada grup i les previsions de la formalització dels treballs i del lliurament d’aquests treballs al professorat.\nPer obtenir una qualificació favorable d’avaluació continuada és imprescindible haver fet totes les activitats obligatòries. A més, per aprovar l’assignatura s’ha de superar la prova de síntesi, que té un valor ponderat del 50 %.\nEn tots els grups d’AC l’assistència a classe és obligatòria.\nLa reavaluació consisteix en la presentació de totes les activitats obligatòries i la superació de la prova de síntesi.\nEn ambdós casos, si l’evolució de la pandèmia de la COVID-19 ho exigeix, les activitats avaluables es faran de manera no presencial a través del Campus Virtual.\nL’avaluació única consisteix en un examen oral de la matèria objecte d’estudi i d’anàlisi.\nSi l’evolució de la pandèmia de la COVID-19 ho exigeix, aquesta activitat avaluable es farà de manera no presencial a través del Campus Virtual.\nManuals de Drets de Societats.